Babe Ruth-bofballe gesog op veilings | Netwerk24
Proteas verloor 6 paaltjies in 1ste sessie
Suid-Afrika sal so effens benoud wees teen teetyd op dag drie van die tweede toets teen die Wes-Indiese Eilande in St. Lucia.
SA jonges laat sweet Tokio-span
Die Suid-Afrikaanse o.21-hokkiespan het die land se Olimpiese mans enduit laat sweet in die vierde en laaste wedstryd van hul reeks Sondag in Potchefstroom.
Babe Ruth-bofballe gesog op veilings
30 Augustus 2019 05:30
Maak nie saak hoeveel keer die legendariese bofbalspeler Babe Ruth sy naam op 'n bofbal gekrabbel het nie, 'n getekende Babe Ruth-bofbal bly vandag die hoogtepunt van enige bofbal-gedenkwaardigheidsversameling op veiling.
Dié Pittsburgh Pirates-afrigtingshemp gaan na verwagting $75 000 haal.
"Die aanbod van dié getekende bofballe kan eenvoudig nie in die vraag voorsien nie en die pryse het die afgelope dekade verdubbel," sê David Seideman, 'n deskundige van sport-versamelartikels.
Hy sê versamelaars kan verwag om ten minste $20 000 vir so 'n bofbal op te dok, veral vir amptelike Amerikaanse liga-bofballe, wat teen 'n premie kom.
Bofbalaanhangers en -versamelaars se harte gaan in November warm klop, wanneer Julien's Auctions 'n private versameling sportgedenkwaardighede gaan opveil, wat oor 30 jaar bymekaar gemaak is.
Brett Hughes, besturende direkteur van Global Sports by Julien's Auctions, sê so nou en dan kom daar 'n versameling na vore wat mens die geskiedenis, die geleenthede en die opwinding laat herleef en dié is so 'n versameling.
Die bofbal wat deur Babe Ruth geteken is, kan tot $20 000 op 'n veiling in Beverly Hills haal. Foto'S: Julien's Auctions
Die mark vir sportgedenkwaardighede as alternatiewe beleggingsektor het die laaste paar jaar van krag tot krag gegaan. Ryk beleggers wat kuns, wyn, klassieke motors en juweliersware in hul portefeuljes het, belê deesdae ook in waardevolle sportgedenkwaardighede. Die sterk groeikrag in die mark is sigbaar daarin dat 'n Ruth-bofbaluitrusting wat in 2008 vir $300 000 verkoop het, vandag maklik $400 000 of meer op 'n veiling kan haal, sê Hughes.
Die komende veiling sluit in verskeie getekende bofballe, onder meer 'n amptelike liga-bal met Ruth se naam en van in swart ink geteken. Dié bal dateer van tussen 1934 en 1939 en kan tot $20 000 haal. Daar is ook 'n bofbal met die handtekeninge van drie spelers van die 1934-New York Yankees-span, Ruth, Earle Combs en Lefty Gomez. Dit het 'n voorveilingsberaming van tussen $10 000 en $20 000.
Dit is nie net getekende bofballe wat tot nuwe rekordpryse gaan lei nie, maar ook bofbaluitrustings wat deur bekende spelers gedra is. 'n Pittsburgh Pirates-afrigtingshemp van Honus Wagner gaan na verwagting tot $75 000 haal.
Die veiling word op 14 November in Beverly Hills gehou. Vir meer inligting besoek www.juliensauctions.com.